
CARMEL HARRINGTON

Etter at du forsvant

OVERSATT AV Mariann Sævold


Denne boken er dedisert til mine foreldre, Christina og Michael O’Grady. De lærte meg hvor mektige ord kan være – både i skriftlig og muntlig form.


Forfatterens ord

Da jeg var liten jente, presenterte min mor meg for bibliotekenes magiske verden, og hun leste for oss helt til vi lærte å lese selv. Jeg er ikke i tvil om at jeg har den livlige fantasien min etter min far, som tilhører en lang rekke med irske historiefortellere. Den dag i dag forteller han historier bedre enn noen annen jeg kjenner. For deres kjærlighet og støtte dediserer jeg denne boken til dem.

Jeg sier alltid at jeg ikke kunne gjort dette, eller ville ønsket å gjøre det, uten mannen min, Roger. Hans urokkelige tro på meg hjelper meg, og sammen med mine barn, Amelia og Nate, og stedatteren min, Eva, blir jeg hver eneste dag minnet om hvor heldig jeg er som både får elske og bli elsket.

Jeg takker også svigermoren min, Evelyn Harrington, som alltid får meg til å smile når hun sender meg brev og storslått adresserer det til «Carmel Harrington, Forfatter og Skuespillforfatter, og søsknene mine, Fiona & Michael, John & Fiona, Michelle & Anthony, Adrienne & George, Evelyn & Seamus og Leah, og alle niesene og nevøene mine, Sheryl, Amy, Louis, Patrick & Mathilda, som gjør familien vår herlig gal og ganske perfekt!

Til alle vennene mine, jeg vet hvor heldig jeg er som har dere. Jeg har for mange venner til at jeg kan ramse dem opp, men skal jeg nevne noen spesielt, må det være Tanya og Annie som hjalp meg med de første redigeringene av Etter at du forsvant. Og Annie, min eldste venninne, takk for at du var «personen min».

En spesiell takk til alle ved forlaget som stiller opp for sine forfattere, og jeg er så heldig at jeg er en av dem. Spesielt vil jeg nevne redaktøren min, Charlotte Ledger og forlagssjef Kimberly Young som, ifølge ryktene, aldri sover! Jeg setter pris på all tiden dere har gitt meg, og jeg vil alltid være takknemlig for at dere har tro på meg. Jeg vet at jeg er i gode hender hos dere.

Takk til agenten min, Tracy Brennan i Trace Literary Agency, ikke bare for at du har tatt så godt vare på meg, men også for vennskapet ditt. Jeg gleder meg til mange flere «Thelma & Louise»-øyeblikk i fremtiden.

For noen måneder siden arrangerte jeg en konkurranse, og vinneren – Michelle McGuirk – vant muligheten til å få en karakter i Etter at du forsvant oppkalt etter seg. Jeg ga henne muligheten til å velge om hun ville være en snill eller slem person, og jeg elsker at hun valgte å være en ordentlig slemming! Jeg håper du liker å lese om navnesøsteren din, Michelle, for det var kjempegøy å skrive om henne!

Mine siste ord her går til venner, lesere og bokkritikere som alle lojalt støtter meg og forfatterskapet mitt. På grunn av alle dere får jeg sjansen til å følge drømmen min, og det vil jeg alltid være takknemlig for.


Prolog

Ballyaislinn, Co. Wexford

<Innboks (2)

Til: sarahlawlor0902@yahoo.ie

Fra: paul.lawlor@cgqh.ie

Emne: Jeg er lei for det



Sarah, jeg kommer ikke hjem i kveld. Ikke prøv å finne meg eller ringe kontoret mitt. Jeg reiser bort for å få orden på tankene. Kommer jeg meg ikke bort, vet jeg ikke hva jeg gjør.

Hvis du elsker meg, gir du meg den plassen jeg trenger.

Si til barna at jeg elsker dem, og at jeg tar kontakt når jeg kan.



Paul

Sarah blunket bort tårene. Hun kjente seg forvirret og desorientert over e-posten hun akkurat hadde åpnet. Hun forsto ikke. De få setningene var grusomme og ga ingen mening.

Hun prøvde å ta innover seg ordene, men uansett hvor mange ganger hun leste e-posten, kunne hun ikke begripe hva som foregikk. Hun trykket raskt på repetisjonsknappen og ringte ektemannens mobil, vel vitende om at det var nytteløst. Pokker ta, rett til talepostkassen nok en gang. Hun sjekket klokken, den nærmet seg ti på kvelden. Hun var ikke blitt bekymret da Paul ikke kom hjem til middag. Hun regnet med at han hadde et sent møte som han hadde glemt å fortelle henne om. Men da klokken ble åtte, meldte bekymringen seg, og da begynte hun å ringe ham. Telefonen hans gjentok stadig den samme irriterende beskjeden.

Hun tenkte gjennom morgenens hendelser en gang til. Paul hadde stått opp på samme tid som normalt og dusjet og kledd på seg mens hun gjorde barna klare til skolen. Morgenene var alltid hektiske i huset deres. Sarah laget frokost til barna og nistepakker til skolen og fikk på dem skoleuniformene. En eller annen gang i løpet av kaoset dro Paul på kontoret etter å ha gitt hver og en av dem et raskt farvelkyss, hvis de var heldige.

Han hadde vært veldig stille om morgenen. Hun kunne faktisk ikke huske at han hadde sagt et eneste ord til henne, men det gjorde han sjelden for tiden. Hun kjente et støt av frykt igjen. Hva hadde hun oversett? Livet deres var blitt så hektisk. Hun var opptatt med de tre barna og Paul med jobben, og iblant var de nesten som skip som passerte hverandre i natten.

*

Skyldfølelsen overmannet henne og kvalte henne nesten. Hvordan kunne hun ha vært så blind for ektemannens ulykkelighet? Hadde de sklidd så langt fra hverandre at hun, hans kone, ikke hadde merket at ektemannen vantrivdes? Så til de grader at han hadde fått et sammenbrudd som var så alvorlig at han hadde behov for å holde seg borte fra familien sin? Et bilde av Paul på en psykiatrisk avdeling poppet frem på netthinnen hennes, og det vekket et minne som var så smertefullt at det skar henne i hjertet. Hun skjøv bildet raskt bort og lot tankene gli tilbake til morgenen igjen. Hadde han virket annerledes da han kysset dem før han gikk? Hun prøvde å være objektiv, men uansett hvor mye hun analyserte de faste gjøremålene deres, kunne hun ikke sette fingeren på noe som kunne ha forberedt henne på denne e-posten.

Paul hadde som vanlig vært litt gretten, men akkurat det var ikke noe nytt. Magen hennes knyttet seg igjen, og hun begynte å skritte frem og tilbake på stuegulvet mens hun tenkte at situasjonen på en eller annen måte måtte være hennes feil.

Hun grublet over hans ønske om at hun ikke måtte prøve å finne ham, men kom frem til at hun umulig kunne føye ham på det punktet. Hun måtte i det minste prøve å snakke med ham, så hun begynte å ringe personer han kunne ha betrodd seg til. Hun begynte med den innlysende, moren hans, Rita.

«Det er Sarah som ringer. Er Paul hos deg?»

«Nei, jeg har ikke sett Paul siden forrige søndag, da dere var her til lunsj», svarte Rita. «Hva er i veien?»

Sarah var ikke sikker på hva hun skulle svare. Hun kikket på e-posten igjen og kom frem til at det ikke var riktig å uroe Rita – foreløpig.

«Han har ikke kommet hjem, det er alt», sa Sarah og prøvde å skjule fortvilelsen sin. «Jeg er bare litt bekymret siden han ikke pleier å være så sen. Jeg tenkte kanskje at han hadde stukket innom deg på veien hjem. Han kommer nok inn døren hvert øyeblikk.»

Hun hørte at Rita sukket av lettelse. «Selvsagt gjør han det, vennen min. Paul har jo alltid vært arbeidsnarkoman. Han er sikkert på vei hjem i dette øyeblikk.»

Sarah tvilte på det. En illevarslende følelse bredte seg i henne, og på en eller annen måte visste hun at livet aldri kom til å bli det samme igjen.


KAPITTEL 1

Tiden er inne for den store finalen, tenkte James for seg selv. Med et dramatisk sukk la han en hånd over ansiktet sitt og sa: «Og da solen gikk ned, holdt jeg henne i armene mine, og så døde hun. Jeg føler meg bare beæret over at jeg var hos henne da hun trakk sitt siste åndedrag. På en eller annen ubetydelig måte ga jeg henne kanskje litt trøst på slutten.»

Han tørket en innbilt tåre fra øyekroken og kastet et stjålent blikk på stevnemøtet sitt. Hadde han overdrevet denne gangen? Kanskje tårene var litt i meste laget. Nei, kjør på, hun slukte historien hans rått.

Herregud, så vakker hun er, tenkte James.

Hun kvalte et hulk og lente seg inntil ham. «Å, James», hvisket hun, «du var så modig.» Hun rørte ved beinet hans, og da visste han at han ville ha hellet med seg den kvelden. Resultat! Heltehistorien var alltid en suksess.

Daten var tydeligvis forhekset av ham. Med sin høye skikkelse og sitt bølgete, blonde, halvlange hår fikk Paul alltid mye oppmerksomhet. De blå øynene hans glitret som regel av fandenivoldskhet, men iblant uttrykte de hemmeligheter som gjorde kvinner desperate etter å avdekke dem. Han var et av de heldige menneskene som var født med en naturlig karisma som tiltrakk både menn og kvinner. Menn ønsket å bli hans venn, mens kvinner ønsket seg noe mer enn vennskap når de møtte ham.

Mobiltelefonen hans begynte å dure med Eliza Doolittles Pack Up og brøt inn i dagdrømmen hans om hvordan kvelden kom til å ende. Han kastet et blikk på displayet og så at det var Sarah. Han overhørte telefonen og sa til blondinen: «Vedkommende kan legge igjen en beskjed. Ingenting er viktigere enn deg akkurat nå.» Det virket faktisk som om hun likte de dårlige sjekkereplikkene hans, for hun malte praktisk talt. Enkelte jenter var rett og slett altfor lette å lure.

Han kjente et støt av dårlig samvittighet. Han visste at han ikke ville være interessert i å treffe henne igjen etter et par dater. Han ville bare ha det litt moro, for han hadde ingen planer om å slå seg til ro sammen med noen riktig ennå. Han hadde vokst opp i et hus sammen med foreldre som i beste fall var høflige mot hverandre, men som til daglig gjorde det temmelig tydelig at den kjærligheten som hadde ført dem sammen en gang, for lengst var død. I sin karriere som privatetterforsker hadde han også sett flere utro ekteskap enn han hadde sett kyllingretter. Erfaringen hans tilsa at det ikke fantes mange lykkelige ekteskap lenger, og at enten den ene eller den andre parten i et forhold benyttet seg av en hvilken som helst unnskyldning for å være utro.

Og hva med søsteren hans, Sarah? Han hadde sett henne bryte sammen i løpet av ukene som var gått siden Paul utførte forsvinningsnummeret sitt.

Hva skulle han ikke gitt for fem minutter sammen med den fyren!

En hånd rørte forsiktig ved skulderen hans og brakte ham tilbake til nåtiden og den lekre blondinen som satt foran ham. Han skjøv bort alt som het skyldfølelse. Begge var tross alt voksne, og han hadde aldri lovet noen av kvinnene han datet noe mer enn de fikk. Han hadde en fast regel om å trekke seg før den fjerde daten. Av erfaring visste han at kvinner etter den datingmilepælen begynte å nynne brudemarsjen.

Han så for seg Sarahs misfornøyde ansikt og kjente nok en gang et støt av skyldfølelse. Men ett blikk på stevnemøtets lange, solbrune bein, og skyldfølelsen forduftet. Han skulle akkurat til å foreslå en kveldsdrink hjemme hos ham da telefonen pep og varslet at han hadde fått en tekstmelding. Det var Sarah igjen. Han åpnet meldingen. Tre ord glodde tilbake på ham.

Edward er tilbake.

Dette var ille. Sarah hadde ikke nevnt Edward på mange år, men James visste straks hvem hun refererte til. Etterspillet etter Edwardgate hadde etterlatt seg varige spor hos dem begge.

«Beklager, men jeg må gå.» James var oppriktig lei seg da han lente seg mot blondinen og kysset henne på kinnet. Han moret seg litt over forbløffelsen i ansiktet hennes.

Han så at hun begynte å få panikk da det plutselig gikk opp for henne at James virkelig skulle gå. Han smilte til henne med oppriktig beklagelse i blikket. Det virket som om hun var en fin jente, men Sarah trengte ham, og Sarah kom først.

«Hva er i veien»? spurte hun.

«Edward er tilbake», svarte James.

«Edward?» spurte hun forundret. «Hvem er Edward?»

«Trøbbel, det er det Edward er, trøbbel i massevis.» James sendte Sarah en tekstmelding om at han var på vei mens han løp til bilen sin.


KAPITTEL 2

Ok, unger, nå er det leggetid», sa Sarah til barna sine. «Dere har allerede fått fem minutter ekstra, Tommy, så ikke engang tenk på å be om mer!»

Tommy skar en grimase. Hvordan visste moren hans at han hadde vært på nippet til å spørre om mer tid? Det virket som om hun alltid visste hva han skulle si allerede før han åpnet munnen. Åtte år gamle Tommy var allerede en hjerteknuser med sine store, brune øyne og moppen av brunt, krøllete hår. Han var på en prikk lik faren sin, og ble mer og mer lik ham for hver dag som gikk. Sønnen hennes var en ugagnskråke med en grenseløs energi som alltid forundret foreldrene hans. Han satt aldri i ro et eneste sekund, men den siste tiden hadde han vært mye mer stille enn normalt. Sarah visste at han savnet faren sin. Hun kunne se virkningen av Pauls fravær tydeligere i ansiktet til Tommy enn i ansiktene til de to døtrene hennes.

Hun rusket ham i håret og førte ham vennlig bort til døren der Katie sto og ventet på dem med et strengt blikk myntet på storebroren sin.

«Kom igjen, Tommy. Vi lovet mamma at vi skulle gå og legge oss om fem minutter.» Dette ble sagt med en stemme som minnet veldig om hennes egen, innså Sarah med et smil. Den vesle datteren hennes var en kopi av moren sin. Iblant syntes Sarah synd på Tommy som ofte måtte forholde seg til to mammaer, men han virket mer lattermild enn irritert over søsterens holdning. Katie var sju, ett år yngre enn Tommy, og Sarah undret seg over hvor voksen den vesle datteren hennes var blitt. Hvis Tommy var en tro kopi av faren sin, var Katie en miniatyr av henne. Både Sarah og Katie hadde glatt, tykt, blondt hår, blå øyne og gyllen hud. Sarah ba en taus bønn om at Katie ikke måtte arve de brede hoftene og de tykke lårene hennes også. Hun hadde alltid håpet at barna hadde arvet Pauls høye forbrenning og manglende evne til å legge på seg, i motsetning til hennes «se på en kake og legg på deg to kilo.» Det ville tiden vise.

«Tenner, ansikt, hender, dere vet hva dere skal gjøre», sa Sarah vennlig til begge to da de gikk opp på soverommet sitt. «Jeg kommer om fem minutter og leser en godnatthistorie.»

Mens Tommy og Katie stelte seg, gikk Sarah for å se til Ella, den åtte måneder gamle datteren. Hjertet hennes svulmet av kjærlighet når hun så ned på den vesle engelen som sov dypt. Som vanlig hadde hun klart å snu seg 180 grader og lå klemt inntil kanten i fotenden av sprinkelsengen. Sarah flyttet henne forsiktig tilbake i midten og strøk babyen over kinnet mens hun hvisket: «Mamma elsker deg, Ella, glem aldri det.» Ella var mørk og på en prikk lik Tommy da han var på samme alder, med en mopp av krøllete, mørkt hår som rammet inn runde, små kinn og en munn som så ut som en rosenknopp. Ikke for første gang lurte Sarah på hvordan i all verden Paul kunne reise fra barna sine? Uansett hva som plaget ham, så kunne det da ikke finnes noe bedre sted for ham å være enn hjemme hos familien sin? Hvordan kunne han bare forlate dette livet? Sarah listet seg gjennom rommet for å unngå de knirkete gulvplankene, og gikk inn på naborommet for å lese en godnatthistorie for barna.

«Ok, hvor langt var vi kommet, unger? Leste vi til kapittel fem i går kveld?» Sarah tok opp boken.

«Ja, kapittel fem, mamma! Skynd deg!» Katie hvinte av fryd, og ansiktet hennes var rødt av spenning. Sarah holdt på å lese Roald Dahl-klassikeren Charlie og sjokoladefabrikken for dem. Hun skulle lese ett kapittel for dem hver kveld, og på lørdager og søndager skulle de få to kapitler. Det var en av de første bøkene Sarah selv hadde lest på egen hånd som barn, og hun elsket å gjenoppleve Charlie Bucket og Willie Wonka sammen med sine egne barn nå. Sjokoladefabrikken og gullbilletten hadde vært en flukt for Sarah da hun var barn, da alt var skremmende og utenfor hennes kontroll. Foreldrenes misbilligende ansikter dukket opp på netthinnen hennes, men hun skjøv raskt bildet bort og begynte å lese.

«’Sier du at folk faktisk skal få lov til å komme inn på fabrikken? ropte bestefar Joe’» begynte Sarah. Hun så på barna. Øynene deres var store av undring over fortellingen som Roald Dahl hadde skapt. Hun visste at både Tommy og Katie skulle ønske de var Charlie Bucket, slik millioner av andre barn hadde gjort i flere tiår før dem, også Sarah. Ti minutter senere hadde hun lest ferdig kapittelet. Hun smilte da hun så de trøtte øynene til barna.

«Vi sees i drømmeland, mine små skatter», sa hun til dem. «Hvor skal vi møtes i natt?»

«I Sjokoladeland», sa Katie opprømt.

«Dit har jo du lyst til å dra hver eneste kveld», sa Tommy foraktelig.

«Vær så snill», ba Katie. «Dessuten elsker du jo Sjokoladeland!»

Sarah smilte til dem. «Ok, da blir det Sjokoladeland. Vi møtes ved det store Tobleronetreet!»

«Og så bader vi i melkesjokoladebassenget!» la Katie til.

«Og spiser marshmallowskyene!» skjøt Tommy inn.

«Og plukker geléblomster!» sa Sarah smilende idet hun snudde seg for å gå. «God natt. Lukk øynene og gå i gang med å drømme. Vi har mye sjokolade vi skal spise i drømmene våre i natt!»

Sarah gikk inn på kjøkkenet og fant frem en flaske vin, den Pinot Noiren hun likte så godt. Den var rimelig og ganske god til å være så billig. Velsigne tyske forhandlere og den billige vinen deres, tenkte hun. Hun drakk ikke stort lenger fordi hun ikke kunne forsvare utgiften, men i kveld trengte hun noe som kunne få henne til å slappe av, selv om bankkontoen var skrapet. Hun kastet et blikk på kjøkkenklokken og tenkte at James snart ville dukke opp, og akkurat da ringte det på. Hun åpnet døren og merket at leppene begynte å dirre og tårene presse på. Han tok henne inn i armene sine og klemte henne hardt.

«Jeg er så glad for at du kom», sa Sarah. Lettelsen bredte seg i henne, og hun slappet av i armene hans. Hun følte seg alltid trygg når James var sammen med henne.

«Selvfølgelig kom jeg», sa James ømt. Han elsket henne så høyt at det var en pine å se henne så oppskaket. Han trakk seg bort og så inngående på henne.

«Ok, fortell. Når kom Edward tilbake?»

Sarah så på tvillingbroren sin mens hun lurte på hvor hun skulle begynne. Til å begynne med hadde hun trodd at hun bare innbilte seg at noen overvåket henne, men den siste uken var følelsen blitt sterkere.

«Det begynte etter at Paul dro», sa Sarah. «Kjenner du følelsen av å bli iakttatt?»

James nikket og skalv litt.

«Det er omtrent sånn. Jeg visste at jeg ble overvåket, men uansett hvor raskt jeg snudde meg for å sjekke, så jeg aldri noen der.»

«Du har vært under mye press den siste tiden. I tillegg til pengeproblemer er du alene med tre barn og jobber til vanvittige tider, og det kan sette nervene til hvem som helst i høyspenn», sa James.

Sarah nikket. «Men det er mer enn bare det. Det er en merkelig følelse. Det er ikke så ille når jeg jobber eller når barna er sammen med meg, men når de sover og jeg befinner meg i dette huset alene, kan det bli litt skummelt …»

«Når fikk du en mistanke om at det var Edward?» spurte James og skammet seg litt over at han hadde vært på nippet til å slå av telefonen sin tidligere.

«Det er så merkelig. Jeg har hatt en følelse av déjà vu i flere uker, men jeg forsto ikke riktig hvorfor. Nå fatter jeg ikke at Edward ikke streifet tankene mine. Det var utrolig dumt av meg ikke å tenke på ham. Men på grunn av alt som har skjedd de siste ukene, har jeg ikke sovet godt.»

James så inngående på henne og så frykten sto som etset inn i ansiktet hennes. Sist gang Edward viste seg, resulterte det i at Sarah ble tvangsinnlagt på psykiatrisk sykehus. James var hjelpeløs blitt vitne til at søsteren ble slept hylende bort fra ham. Aldri i verden om han kom til å la det skje en gang til. Han hadde ikke hørt Sarah nevne Edwards navn på nesten to tiår. Han hadde hatt så stor innvirkning på livet deres at ingen av dem hadde glemt ham, og selv om Sarah ikke snakket om det lenger, var James villig til å vedde huset sitt på at også hun husket hver detalj fra den tiden helt tydelig.

«Jeg er ikke gal, James», sa Sarah plutselig med tårer i øynene. «Jeg var det ikke den gangen, og jeg er det ikke nå heller.»

«Jeg vet det. Du behøver ikke å si det til meg, Saz. Jeg trodde aldri at du var gal den gangen, og i dag er du et av de mest forstandige menneskene jeg kjenner.»

«Du har ikke kalt meg Saz siden vi var små», sa Sarah og smilte til broren.

«Du komme alltid til å være Saz for meg», sa han hengivent.

Sarah sukket og fortsatte. «Men mor og far trodde jeg var gal. Det var de som fikk meg innlagt. Selv den dag i dag ser de på meg som om jeg skulle være riv ruskende gal. Som om jeg når som helst kommer til å få en Gjøkerede-episode. Jeg føler alltid at mor vil bruke en hvilken som helst unnskyldning for å slå klørne i barna. Hun har noe negativt å si hver eneste gang hun kommer inn i dette huset.»

Sarah lot blikket gli rundt i stuen. Det så ut som om noen bodde i den, men samtidig var den relativt ryddig til tross for at hun hadde tre barn. «Jeg vet ikke hvordan hun får det til, men hun dukker alltid opp den dagen huset er rotete og kjøleskapet er tomt for mat. Hvis hun trodde at jeg hadde en av «episodene» mine igjen, som hun kalte dem, ville hun sporenstreks ha kontaktet barnevernet og prøvd å overta omsorgen for dem!»

«Det vil i så fall skje over mitt lik, Sarah. Du er en fantastisk mor, og til og med mor og far ville blitt nødt til å si seg enig i det. Glem dem akkurat nå. De er ikke viktige. De kommer jo ikke på besøk mer enn et par ganger i året uansett. La oss snakke om Edward i stedet.»

Sarah tok en stor slurk av vinen. Alkoholen hjalp henne med å slappe av.

«Da barna var gått til sengs i går kveld, ryddet jeg i stuen. Mens jeg la lekene deres i lekekassen, opplevde jeg den spesielle følelsen igjen. Jeg så opp, men denne gangen befant det seg noen i rommet, borte i hjørnet. Der borte.» Sarah pekte.

James så dit hun pekte og ventet å se Edward der nå. «Det var ham», sa Sarah. «Det merkeligste av alt var at han ikke hadde forandret seg i det hele tatt. Selv er jeg ikke til å kjenne igjen etter tre tiår, mens han ser akkurat likedan ut.»

«Du må ha blitt forferdelig redd. Hva sa han?» spurte James.

«Overhodet ingenting, i alle fall sa han ingenting i går kveld. Han smilte bare til meg. Det var det nydeligste smil, og jeg fortapte meg i det et øyeblikk. Jeg hadde glemt hvordan smilet hans kunne få meg til å føle meg som et barn igjen. Jeg lukket øynene et øyeblikk, og da jeg åpnet dem igjen, var han borte. Det hele skjedde så fort at jeg faktisk trodde at jeg hadde innbilt meg det.»

Nå var det James’ tur til å ta en diger slurk vin. De ble sittende der i taushet, begge oppslukt av sine egne tanker.

«Du sa at han ikke sa noe i går kveld. Betyr det at han kom tilbake igjen?» spurte James til slutt.

«Ja, han var her i morges også, etter at barna hadde gått på skolen. Ella sov. Han satt ved kjøkkenbordet da jeg kom ned fra rommet hennes.

«Koselig», sa James tørt. «Hva vil han? Hvorfor kommer han tilbake etter så lang tid?»

«Jeg har stilt meg selv det samme spørsmålet. Hvorfor akkurat nå? Livet kunne ikke ha blitt mer hektisk for meg enn det er nå. Jeg har ikke engang tid til å vaske håret enkelte dager, for ikke å snakke om å takle alt dette. Jeg løper så mye rundt for tiden at jeg sverger på at jeg en dag kommer til å løpe inn i ryggen på meg selv!»

Begge smilte av det. Sarah samlet seg og fortsatte. «Først satt han bare der. Jeg satte meg sammen med ham, og han smilte til meg igjen. Det var veldig fredelig, veldig stille å sitte der sammen. Jeg følte at vi i det øyeblikket fant tilbake til den gamle kontakten, uten behov for ord. Å, det er så vanskelig å forklare», avsluttet søsteren med et sukk.

James grep hånden hennes. Det var vanskelig for Sarah å forklare, og det var like vanskelig for ham å forstå. På en måte hadde det vært enklere å forstå Sarah og Edward da han var barn.

«Til slutt snakket han, og da sa han bare: ’Tiden er inne’.»

«Tiden er inne for hva?» spurte James.

«Han sa at han visste at det var et stort sjokk for meg å se ham igjen etter så lang tid. Så sa han at jeg ville trenge tid til å venne meg til å ha ham i nærheten igjen, men at jeg måtte ha tro på meg selv og erkjenne den gaven jeg har. Og når jeg har erkjent den, må jeg begynne å bruke den!»

Sarah kikket bort på James. Han virket en smule lamslått. Han var den eneste personen som alltid hadde trodd på henne, men hun visste at han strevde med å fordøye alt akkurat nå. Hun trakk pusten fort og fortsatte. «Han gjentok flere ganger at jeg har ignorert denne gaven altfor lenge og at tiden nå er inne for meg til å stå frem og begynne å bruke den til å hjelpe andre.»

«Hva slags gave er det han snakker om?»

«Å, du har ikke hørt den beste delen ennå. For det blir bedre.» Sarah sukket. «Han fortalte meg at det var en ung jente som trengte min hjelp. At hun var blitt myrdet … Og at jeg kunne hjelpe til med å stille drapsmannen hennes til ansvar.» Sarah grøsset bare ved tanken.

«Alvorlig talt, Sarah», sa James.

«Det var omtrent sånn jeg også reagerte», svarte Sarah. «Jeg er ingen Sherlock Holmes. Jeg er butikkassistent, for søren! Om noen her skal løse en drapssak, så må det være deg.»

«Det er heldigvis ikke mange mord for meg eller andre å løse her i nærheten», sa James. Som privatetterforsker med eget firma gjorde han mye frilansarbeid for forsikringsselskaper for å avsløre svindlere som var på jakt etter store utbetalinger. I tillegg hadde han mange klienter som hyret ham for å etterforske ektefellene deres for å finne ut om de var utro. Stort sett helt trivielle oppgaver.

«Jeg håper Edward har misforstått», sa Sarah. «Bare tanken på at jeg skulle være i nærheten av å være involvert i en drapssak, gjør meg dårlig.»

James kom ikke på noe fornuftig å si, og helte mer vin i glasset hennes.

«Jeg skal visstnok oppsøke en kvinne som bor i Arklow og ta en prat med henne. Han ba meg skrive ned navnet og adressen hennes.» Hun viste James papiret hun hadde notert navnet hennes på.

«Mary Donegan. Riverside Apartments 5, Arklow», leste James. «Hvorfor må du dra dit? Skal du banke på døren til en helt tilfeldig kvinne, og vil hun vente oss? Eksisterer hun i det hele tatt?»

«Jeg vet at det høres helt vilt ut», sa Sarah. «Men jeg har googlet henne. Hun bor der. Hun eksisterer.»

Hodet hennes hamret av en stadig sterkere hodepine, og det føltes som om det skulle eksplodere. Opp gjennom årene hadde hun tenkt på Edward og den innvirkningen han hadde hatt på livet hennes da hun var barn. Livet var så hektisk med barna at hun ikke hadde tid til å uroe seg for noe som hadde skjedd for snart tretti år siden, og som kanskje aldri kom til å skje igjen.

Hun så på James, som rynket pannen. Hun hadde hatt noen timer på seg til å fordøye nyheten om at Edward var tilbake. James hadde bare hatt noen få minutter. Og for å være rettferdig mot broren, så hadde han egentlig aldri møtt Edward. Han hadde bare hatt hennes ord på at han eksisterte. Det faktum at han faktisk trodde henne, fylte henne med takknemlighet og respekt. Hun var klar over at det var ekstremt vanskelig for folk å forstå og tro på noe de verken kunne se eller røre ved. Det var grunnen til at hun hadde holdt Edwards eksistens hemmelig så lenge. Hun hadde ikke engang fortalt Paul om ham. Ville han ha trodd henne? Instinktene hennes sa nei. Han ville ha reagert på samme måte som foreldrene hennes. Alle trodde hun var gal, og skulle hun være helt ærlig, kunne hun vel egentlig ikke klandre dem. For hvordan kunne man forvente at folk skulle tro at din beste venn faktisk var en skytsengel?

